Nicuşor Dan a explicat, întrebat marţi, 7 mai, de ce evită o dezbatere cu Sebastian Burduja, candidatul PNL la Primăria Capitalei, că „inevitabil, dacă ajungi într-o confruntare, spui nişte lucruri pe care după aceea, când vrei să construieşti o majoritate, ţi-e dificil să treci peste ele”.
„Nu vorbesc despre el. De altfel, ne cunoaştem de mult timp. Eu vorbesc despre mine. Inevitabil, dacă ajungi într-o confruntare, spui nişte lucruri pe care după aceea, când vrei să construieşti o majoritate, ţi-e dificil să treci peste ele. Acesta e motivul pentru care eu nu o să îl atac în campania aceasta”, a afirmat Nicuşor Dan, la Europa FM, chestionat despre faptul că nu intră într-un dialog cu Sebastian Burduja şi pare că se menajează reciproc în această campanie electorală.
„În funcţie de diferenţa între mine şi unul dintre aceşti doi candidaţi de stânga depinde şi cât de motivat va fi simpatizantul PNL să voteze cu mine sau poate va considera că diferenţa este şi aşa destul de mare şi va vota cu candidatul partidului lui. Pe aici suntem”, a completat Dan.
Chestionat despre faptul că prima şansă să îi ia din voturi o are candidatul PNL, Sebastian Burduja, actualul primar general a replicat: „Evident că împărţim acelaşi bazin electoral al oamenilor de dreapta care au dorit în 2020 să scăpăm de administraţia PSD, care doresc dezvoltare, care doresc respectarea legii, firme private, nu companii municipale. Da, sunt aceiaşi oameni”.
Pe 27 aprilie, atunci când şi-a depus candidatura pentru Primăria Capitalei din partea PNL, Sebastian Burduja l-a provocat pe actualul primar la o dezbatere şi a afirmat că vrea să vadă dacă „are curajul să se lupte cu mine pe argumente”. Liberalul a mai precizat că Bucureştiul suferă de sindromul instalatorului. „Avem o administraţie la Primăria Generală care spune că nu se poate, care vine şi ne spune parcă are sindromul instalatorului. Cine a lucrat aici? N-am mai văzut aşa ceva. N-am putut să fac nimic în toţi aceştia. M-am trezit acum. Să aşteptăm încă patru ani să se trezească şi în 2028? Nu ne permitem acest lucru”, a completat liderul PNL Bucureşti.